## Pravilnik o statusu i financiranju Festivala igranog filma u Puli

### NN 53/2002 (10.5.2002.), Pravilnik o statusu i financiranju Festivala igranog filma u Puli

# MINISTARSTVO KULTURE

999

Na temelju članka 10 a. Zakona o financiranju javnih potreba u kulturi
(»Narodne novine«, br. 47/90 i 27/93) ministar kulture donosi

## PRAVILNIK

### O STATUSU I FINANCIRANJU FESTIVALA IGRANOG FILMA U PULI

Članak 1.

Ovim Pravilnikom uređuju se pitanja u svezi sa statusom i financiranjem
Festivala igranog filma u Puli (PULA-FILM FESTIVAL, u daljnjem tekstu:
Festival).

Članak 2.

Festival je filmska
manifestacija od nacionalnog značenja i od interesa za Republiku Hrvatsku.

Osnivač Festivala je grad
Pula.

Članak 3.

Festival se održava u Puli, u
pravilu u drugoj polovici srpnja.

Članak 4.

Sredstva za ostvarivanje
programa Festivala osiguravaju se u državnom proračunu, u proračunu Istarske
županije i u proračunu grada Pule.

Sredstva za Festival osiguravaju
se iz prihoda od obavljanja djelatnosti, sponzorstva, zaklada, fundacija,
darovanja i iz drugih izvora u skladu sa zakonom.

Članak 5.

Sredstva za ostvarivanje
Festivala osiguravaju se iz izvora utvrđenih člankom 4. ovoga Pravilnika, prema
kriterijima kako slijedi:

– iz državnog proračuna
osiguravaju se sredstva sukladno financijskom planu za: troškove Festivalskog
vijeća, ocjenjivač­kog suda, izradu festivalskih nagrada (Arena),
podnaslovljavanje filmova, festivalsku promidžbu, te troškove pozvanih gostiju
iz redova filmskih djelatnika;

– iz proračuna Istarske
županije i proračuna grada Pule osiguravaju se sva ostala sredstva potrebna za
održavanje Festivala.

Članak 6.

Festivalom rukovodi
umjetnički ravnatelj Festivala, koji ima prava i obveze utvrđene ovim
Pravilnikom.

Umjetničkog ravnatelja Festivala imenuje ministar kulture na vrijeme od
dvije godine.

Članak 7.

Umjetničkiravnatelj Festivala predstavlja Festival, predlaže
program i financijski plan Festivala, osmišljava i provodi umjet­ničku i programsku
politiku Festivala i odgovoran je za ostvarivanje njegova programa.

Članak 8.

Stručno-savjetodavno tijelo Festivala je Festivalsko vijeće.

Festivalsko vijeće donosi program i financijski plan Festivala i prati
njegovo ostvarivanje.

Članovi Festivalskog vijeća po položaju su:

– ministar kulture,

– župan Istarske županije,

– gradonačelnik grada Pule,

– predsjednik Kulturnog vijeća za film i kinematografiju,

– ravnatelj Hrvatske radiotelevizije ili osoba koju on imenuje,

– predsjednik Društva hrvatskih filmskih redatelja,

– predsjednik Hrvatskog društva filmskih djelatnika,

– umjetnički ravnatelj Festivala.

Po jednog člana Festivalskog vijeća imenuju ministar kulture, župan
Istarske županije i gradonačelnik grada Pule.

Članak 9.

O ostvarivanju programa
Festivala umjetnički ravnatelj Festivala podnosi izvješće ministru kulture,
Poglavarstvu grada Pule i Istarske županije.

Izvješće se podnosi u roku od
60 dana od dana završetka Festivala.

Ako ministar kulture, odnosno
Poglavarstvo grada Pule ili Poglavarstvo Istarske županije ne prihvate
izvješće, ministar kulture može razriješiti umjetničkog ravnatelja Festivala.

Članak 10.

Unutarnje ustrojstvo i način
rada Festivala, način utvrđivanja festivalskog programa, način rada
Festivalskog vijeća, kao i druga pitanja koja su od značenja za rad i
djelovanje Festivala mogu se urediti statutom Festivala.

Statut Festivala donosi
Festivalsko vijeće na prijedlog umjet­ničkog ravnatelja Festivala.

Prethodnu
suglasnost na statut Festivala daje ministar kulture.

Članak 11.

Obavljanje organizacijskih, administrativno-stručnih, financijskih,
tehničkih i drugih poslova u svezi s radom, djelovanjem i organiziranjem
Festivala povjerava se Istarskom narodnom kazalištu u Puli.

Poslove iz stavka 1. ovoga članka Istarsko narodno kazalište obavlja po
nalogu umjetničkog ravnatelja Festivala, a u skladu s odlukama Festivalskog
vijeća i odredbama zakona.

Članak 12.

Ministar kulture imenovat će umjetničkog ravnatelja Festivala, te
konstituirati Festivalsko vijeće u roku od 30 dana od dana stupanja na snagu
ovoga Pravilnika.

Članak 13.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 612-11/02-01-37
Urbroj: 532-03-3/1-02-01
Zagreb, 3. svibnja 2002.

Ministar
**dr. sc. Antun Vujić**, v. r.

Pravilnik, NN 53/2002-999